Pintada contra o turismo en Vilagarcía de Arousa
A **turismofobia** é un neoloxismo polémico (formado a partir de «turismo» e «-fobia») referido ao odio, animadversión ou rexeitamento cara ao turismo e, máis concretamente, aos efectos negativos que o turismo de masas trae a unha determinada poboación ou sociedade. A saturación turística, a sobreexplotación hoteleira e as consecuencias negativas do turismo son algúns dos xermes da turismofobia, coñecida noutros países coma *overtourism*. Diversos grupos sociais amosáronse en contra do turismo masivo, en ocasións de xeito violento.

Causas
------

Praia de Silgar, no concello pontevedrés de Sanxenxo, ateigada de bañistas. Ao fondo, inmobles a pé de praia destinados principalmente ao uso turístico.
A turismofobia e o rexeitamento teñen unha orixe complexa. Baséase principalmente na idea de que o impacto do turismo na economía e na sociedade do país ou rexión receptora posúa máis efectos negativos que positivos, ou ben que os efectos positivos non se reflicten na práctica na meirande parte da poboación. 

### Conversión de espazos públicos en privados

A explotación turística pode traer consigo o aproveitamento de espazos públicos por empresas privadas, previa licenza das autoridades pertinentes. Así pois, isto pode significar que espazos públicos, coma prazas, praias ou parques, pasen a ser utilizados por empresas ou particulares, privando aos residentes e á cidadanía en xeral do usufruto destes espazos.

Mención especial merecen os areais e praias. Estes espazos foron obxecto de uso privado, ben mediante a privación dos accesos, ben mediante a colocación de hamacas e parasoles.

### Inflación e redución do poder adquisitivo

A recepción de turistas procedentes de países con maior poder adquisitivo pode levar a unha tendencia inflacionista e un aumento dos prezos que prexudicaría ós cidadáns residentes. O aumento dos prezos do alugueiro ou da compra por metro cadrado dos inmobles son algunhas das principais problemáticas que sinalan os colectivos *anti-turismo*.

### Emprego precario

Diversos economistas sosteñen que a turismofobia pode ter tamén orixe na idea de que un modelo económico baseado no turismo non se reflicte en melloría económica para a sociedade receptora dos turistas. O turismo crearía empregos principalmente no sector servizos, sobre todo en hostalaría e lecer. Estes ámbitos adoitan fomentar o traballo temporal, estacionario e precario, o cal non beneficiaría a economía local.

Notas
-----

1. ↑  Montero González. El Diario, ed. "#Turismofobia". Consultado o 10 de outubro de 2017.
2. ↑  Fundeu (ed.). "Turismofobia.". Consultado o 10 de outubro de 2017.
3. ↑  Serrano-COnde, Laura. La Vanguardia, ed. "Las playas italianas, un placer privado.". Consultado o 10 de outubro de 2017.
4. ↑  Legalitas (ed.). "Colocación de sombrillas y hamacas en las playas ¿Por qué tantas diferencias?". Consultado o 10 de outubro de 2017.
5. ↑  Asociació d'Apartaments Turístics de Barcelona. (ed.). "El impacto del alquiler de viviendas de uso turístico en el mercado de alquiler residencial de Barcelona." (PDF). Arquivado dende o orixinal (PDF) o 10 de outubro de 2017. Consultado o 10 de outubro de 2017.
6. ↑  Gutiérrez, Ingrid. El Economista, ed. "Empleo precario y escasos márgenes empañan el 'boom' del turismo español.". Consultado o 10 de outubro de 2017.

Véxase tamén
------------

### Bibliografía

* Claudio Milano. *Overtourism e Turismofobia: Tendencias globais e contextos locais.* The Ostelea School of Tourism and Hospitality. Dispoñíbel aquí.

### Outros artigos

* Xentrificación
* Turismo de masas